Á aðalfundi hestamannafélagsins Faxa í Borgarfirði , sem haldinn var 9. desember sl. , var kynnt kjör íþróttamanns Faxa árið 2009 . Það var Konráð Axel Gylfason sem hreppti þennan eftirsótta titil . Konráð er 12 ára og þrátt fyrir ungan aldur er hann kominn með töluverða reynslu í hestaíþróttum . Hann keppti í fyrsta skipti á hestinum sínum Mósart frá Leysingjastöðum á Faxaborg og vann sinn fyrsta sigur í barnaflokk aðeins 9 ára gamall . Þeir Mósart hafa keppt mikið síðan með góðum árangri og eru alltaf að verða betri og betri saman . Konráð hlakkar til að takast á við komandi keppnisár og stefnir á landsmót í sumar , hann er mikill keppnismaður og leggur mikið á sig til að ná árangri . Hann er fjölhæfur íþróttamaður , hefur keppt í sundi og æfir körfubolta fjórum sinnum í viku með liði sínu , Umf. Reykdælum .